Kort før klokken fem i morges har et efter danske forhold kraftigt jordskælv ramt havet mellem Danmark og Sverige. Skælvet blev målt til 4,4 på Richterskalaen.

Skælvets epicenter lå sydøst for øen Anholt i Kattegat, og det blev målt klokken 4.57 dansk tid.

- Jordskælv forekommer altid, men et så kraftigt jordskælv er der mange år i mellem. De finder måske sted hvert 10. år, siger Reynir Bödvarsson, seismolog fra Svenske Nationella Seismiske Nätet, til aftonbladet.se.

Han understreger, at der ikke er »folk behøver ikke være bekymret for skader på bygninger«.

Skælvet kunne blandt andet mærkes i den svenske by Ängelholm:

- Vi vågnede ved, at hele huset rystede. Væggene knagede. Vi har endnu ikke fået set, om der er slået revner i muren, siger Anne og Mathias Elm fra byen til det svenske nyhedsbureau TT ifølge expressen.se.

Det seneste mærkbare jordskælv, der ramte Danmark, var den 16. december 2008. Dengang havde skælvet en styrke på 4,7 Richter, og epicentret lå cirka 40 kilometer øst for Malmø.

Ikke desto mindre kunne rystelserne ifølge De Nationale Geologiske Undersøgelser for Danmark og Grønland (GEUS) registreres så langt væk som i Thailand.

Politiet i den svenske by Halmstad modtog omkring 30 opkald fra bekymrede borgere kort efter skælvet. Det oplyser talsmand for politiet i Halland, Magnus Bartholdsson, til expressen.se.

- Der er mange, der har ringet og undret sig over, hvad der var sket. Det var ret sikkert, at det var et jordskælv. Adskillige mennesker har fortalt, at de vågnede ved, at huset rystede, siger Magnus Bartholdsson.

Han beretter, hvordan rystelser også ramte politistationen:

- Vi mærkede klart og tydeligt, at hele huset rystede. Computerskærme vibrerede, og vinduerne raslede. Det varede omkring 10 til 15 sekunder.

Ifølge det statslige amerikanske jordskælvscenter USGS, som registrerer jordskælv over hele verden, fandt skælvet sted i 5,8 kilometers dybde.